Maak pakplek mooi | SARIE
Sorg dat jy genoeg bêreplek het vir alles. Soos die spreekwoord lui: Elke ding het 'n plek, elke ding op sy plek. Hier is 'n paar idees:
1. In 'n boks
In dié kombuis het die eienaars besluit om nie 'n konvensionele muurkas te installeer nie. Eenvoudige boksvorms, party met net twee kante, is in 'n interessante formasie opgesit.
2. 'n Agtermekaar laai
Orden jou juweliersware deur dit in klein bakkies of selfs teekoppies te sorteer. Plaas dit in 'n laai en sit 'n stukkie wondergom aan die onderkant vas sodat dit nie rondskuif nie.
3. Netjiese werkplek
Die ruimte onder 'n tafel is lekker stoorplek. Steek dit weg agter 'n gordyntjie wat jy met drukspykers om die tafel vassit.
4. Hake en rakke
'n Kapstok is nie net vir jasse en hoede nie. Dit kan ook 'n uitstalplek wees vir mooigoed of juweliersware. Gebruik jou muurspasie deur oop rakke te installeer en kies dubbeldoelige meubels soos hierdie bankie op die voorgrond waarvan die sitplek kan oplig vir ekstra stoorplek.
5. Onder die trap
Dié spasie word dikwels onderbenut. Die doelgemaakte rak is nie net pakplek vir boeke nie, maar ook bêreplek vir wyn, blompotte en los goed.